[pic] | COMISIA EUROPEANĂ |

Bruxelles, 26.7.2010

COM(2010)394 final

2010/0211 (NLE)

Propunere de

DECIZIE A CONSILIULUI

din […]

privind finalizarea procedurii de consultare cu Republica Niger în conformitate cu articolul 96 din Acordul de la Cotonou revizuit

EXPUNERE DE MOTIVE

La 3 noiembrie 2009, în urma deciziei președintelui Tandja de a-și continua mandatul prezidențial după 22 decembrie, Uniunea Europeană a trimis autorităților Republicii Niger o scrisoare prin care acestea erau invitate la consultări, în conformitate cu articolul 96 din Acordul de la Cotonou. Aceste consultări au avut loc la Bruxelles, la 8 decembrie 2009. Potrivit concluziilor acestei întâlniri, consultările rămân un proces deschis, existând posibilitatea organizării unei alte astfel de întâlniri.

La 18 februarie 2010, în urma unei lovituri de stat militare, puterea a fost preluată de Consiliul Suprem pentru Reinstaurarea Democrației (CSRD), sub conducerea comandantului Djibo Salou, devenit președinte al Nigerului. La 19 februarie, UE a condamnat această lovitură de stat, procesul de consultare în temeiul articolului 96 fiind întrerupt. În perioada 18-19 aprilie a avut loc o misiune de explorare în Niger, în urma căreia s-a constatat că procesul de tranziție se derula, în general, așa cum se anunțase, în mod inclusiv și, evident, foarte structurat. Principalele elemente ale acestui proces de tranziție erau următoarele:

- crearea și inaugurarea, la 7 aprilie, a Consiliului Consultativ Național (CCN), alcătuit din 131 de membri, 20 dintre aceștia aparținând celor două grupări politice;

- crearea unui comitet al textelor fundamentale (care și-a început activitatea la 22 aprilie) responsabil cu elaborarea, în termen de 45 de zile, a următoarelor proiecte de lege: constituția, codul electoral, carta partidelor politice, carta opoziției și carta accesului la informațiile publice;

- crearea Consiliului Constituțional de Tranziție (care a avut loc la 21 aprilie);

- adoptarea unei ordonanțe privind crearea Observatorului Național al Comunicării (ONC), responsabil cu garantarea libertății de informare, în special accesul tuturor la informații, în egală măsură, pe parcursul campaniei electorale.

În urma acestei misiuni de explorare, printr-o notă verbală din 5 mai 2010, noile autorități nigeriene au fost invitate la Bruxelles pentru o a doua rundă de consultări, care a avut loc la 26 mai 2010.

Reuniunea de deschidere a consultărilor a avut loc la Bruxelles, la 26 mai 2010. La această reuniune au participat partea europeană, reprezentată de Președinția Consiliului și de Comisie, partea nigeriană, reprezentată de prim-ministrul Mahamadou Danda, membri ai guvernului și ai CSRD, și partea ACP, inclusiv țări prietene Nigerului. Au fost prezente și Comunitatea economică a statelor vest-africane (CEDEAO) și Uniunea Africană (UA), în calitate de observatori.

În cursul reuniunii menționate anterior, participanții au fost informați cu privire la propunerile făcute de partea nigeriană pentru o tranziție care are ca scop restabilirea ordinii constituționale și instalarea unui guvern democratic, în urma unor alegeri legislative și prezidențiale libere și transparente. Pe scurt, angajamentele cuprindeau următoarele aspecte (ale căror detalii figurează în scrisoarea anexată prezentei decizii):

- adoptarea textelor fundamentale de către CSRD;

- organizarea unui referendum constituțional pe baza acestor texte;

- organizarea de alegeri locale, legislative și prezidențiale până la sfârșitul lunii martie 2011;

- dezincriminarea delictelor de presă și garantarea independenței organismelor de reglementare, precum și accesul la informații;

- angajamente privind buna gestionare economică și financiară în perioada de tranziție.

Pentru a însoți tranziția către restabilirea ordinii constituționale și instalarea unui guvern democratic, în urma unor alegeri legislative și prezidențiale libere și transparente, Uniunea Europeană a decis, în temeiul articolului 96 alineatul 2 litera (c) din Acordul de la Cotonou, adoptarea unor măsuri corespunzătoare privind reluarea treptată a cooperării, în funcție de progresele constatate în procesul de tranziție, măsuri menite să însoțească tranziția (detalii în scrisoarea din anexă).

Având în vedere cele menționate anterior și în conformitate cu articolele 9 și 96 din Acordul de la Cotonou revizuit, Comisia îi propune Consiliului să finalizeze consultările inițiate cu Republica Niger și să adopte decizia anexată.

2010/0211 (NLE)

Propunere de

DECIZIE A CONSILIULUI

din […]

privind finalizarea procedurii de consultare cu Republica Niger în conformitate cu articolul 96 din Acordul de la Cotonou revizuit

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul de parteneriat între statele din Africa, Caraibi și Pacific, pe de o parte, și Comunitatea Europeană, pe de altă parte, semnat la Cotonou, la 23 iunie 2000[1] și revizuit la Bruxelles, la 25 iunie 2005[2], în special articolul 96,

având în vedere acordul intern privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE[3], în special articolul 3,

având în vedere propunerea Comisiei,

întrucât:

(1) Elementele esențiale prevăzute la articolul 9 din Acordul de la Cotonou au fost încălcate.

(2) În conformitate cu articolul 96 din Acordul de la Cotonou, au fost demarate, la 8 decembrie 2009 și la 26 mai 2010, consultări cu țările ACP și cu Republica Niger. Cu ocazia acestei ultime reuniuni de consultare, reprezentanții guvernului de tranziție au prezentat propuneri și angajamente satisfăcătoare,

ADOPTĂ PREZENTA DECIZIE:

Articolul 1

Consultările cu Republica Niger inițiate în conformitate cu articolul 96 din Acordul de la Cotonou se încheie.

Articolul 2

Măsurile menționate în scrisoarea anexată sunt adoptate ca măsuri corespunzătoare în sensul articolului 96 alineatul (2) litera (c) din Acordul de la Cotonou.

Articolul 3

Prezenta decizie intră în vigoare la data adoptării. Decizia se publică în Jurnalul Oficial al Uniunii Europene .

Decizia rămâne în vigoare timp de 12 luni. Aceasta va fi reexaminată în mod regulat cel puțin o dată la șase luni pe baza unei misiuni de monitorizare a Uniunii Europene.

Adoptată la Bruxelles, […]

Pentru Consiliu,

Președintele

ANEXĂ Proiect de scrisoare

Domnule Președinte al Consiliului Suprem pentru Reinstaurarea Democrației,

Domnule prim-ministru,

Uniunea Europeană consideră că atât criza politică care a afectat țara dumneavoastră în 2009, cât și lovitura de stat care a avut loc la 18 februarie 2010 constituie o încălcare gravă a elementelor esențiale prevăzute la articolul 9 din Acordul de la Cotonou. Prin declarația făcută de Președinția sa la ……, Uniunea Europeană a condamnat ferm această lovitură de stat, care contrazice înseși principiile democrației. Uniunea Europeană a invitat la Bruxelles autoritățile nigeriene pentru consultări în temeiul articolului 96 din Acordul de la Cotonou, implicându-se astfel într-un dialog politic cu regimul aflat la putere în vederea examinării situației și a găsirii unor posibile soluții. Consultările au fost deschise la 8 decembrie 2009, iar o a doua rundă a avut loc la 26 mai 2010. În urma acestei ultime reuniuni, reprezentanții UE și-au exprimat dorința de a propune Consiliului UE măsuri menite să însoțească tranziția Nigerului către restabilirea ordinii constituționale, potrivit declarațiilor autorităților nigeriene.

În cursul reuniunii din 26 mai 2010, părțile au discutat despre modalitățile de organizare a tranziției către restabilirea ordinii constituționale și instaurarea unui regim democratic, în urma unor alegeri libere și transparente. De asemenea, partea nigeriană a prezentat un memorandum în care sunt descrise etapele tranziției și provocările pe care le presupune aceasta. Astfel, UE a luat notă de anunțul privind:

- crearea de instituții pluraliste în vederea tranziției, reprezentative pentru toate componentele politice ale Nigerului;

- adoptarea, prin consens, a unui cod electoral;

- înființarea unei Comisii electorale naționale independente (CENI).

De asemenea, UE salută adoptarea unei foi de parcurs care, prin intermediul unei serii de etape electorale, pregătește terenul pentru instaurarea unui nou cadru constituțional și a unor noi autorități alese în mod democratic. În final, UE ia act de angajamentul membrilor Consiliului Suprem pentru Reinstaurarea Democrației (CSRD) și al guvernului civil, instaurat în februarie 2010 pentru a gestiona tranziția, de a nu se prezenta la alegeri și de a preda puterea civililor aleși, la sfârșitul perioadei de tranziție, adică în martie 2011, conform previziunilor.

Uniunea Europeană a luat act de propunerile făcute de partea nigeriană în timpul dialogului, în special cu privire la următoarele angajamente pe care le consideră extrem de importante:

1. adoptarea textelor fundamentale de către CSRD;

2. organizarea unui referendum constituțional pe baza acestor texte;

3. organizarea de alegeri locale, legislative și prezidențiale până la sfârșitul lunii martie 2011;

4. respectarea drepturilor fundamentale și a libertăților publice, inclusiv a libertății de acțiune a partidelor politice;

5. dezincriminarea delictelor de presă și garantarea independenței organismelor de reglementare, precum și accesul la informații;

6. angajamente privind buna gestionare economică și financiară în perioada de tranziție.

Partea europeană a estimat că angajamentele asumate de partea nigeriană sunt, în general, încurajatoare. Prin urmare, în temeiul articolului 96 alineatul 2 litera (c) din Acordul de la Cotonou, s-a decis adoptarea măsurilor corespunzătoare privind reluarea treptată a cooperării, menționate în tabelul de mai jos privind angajamentele, în vederea acordării de asistență în perioada de tranziție.

În special, Uniunea Europeană va continua să finanțeze acțiunile umanitare, acțiunile de urgență, cele care acordă sprijin direct populațiilor, acțiunile de sprijinire a tranziției politice și a ieșirii din criză. În acest cadru, trebuie menționat că ar putea fi acordat un nou sprijin pentru pregătirea alegerilor legislative și prezidențiale.

Cu toate acestea, în cazul în care este necesar, Comisia Europeană își rezervă dreptul de a prelua, în nume propriu, funcțiile Ordonatorului național al Fondului european de dezvoltare (FED).

În cadrul procedurii inițiate în temeiul articolului 96 din Acordul de la Cotonou, Uniunea Europeană va continua să monitorizeze îndeaproape situația din Niger timp de 12 luni. În această perioadă, în conformitate cu articolul 8 din Acordul de la Cotonou, se va întreține un dialog consolidat cu guvernul din Niger, în vederea acordării de asistență în cadrul procesului de tranziție, iar Uniunea Europeană va analiza situația în mod regulat. Prima misiune de monitorizare va avea loc în termen de cel mult șase luni.

Uniunea Europeană își rezervă dreptul de a modifica „măsurile corespunzătoare” în funcție de evoluția punerii în aplicare a angajamentelor.

Uniunea Europeană dorește ca, după formarea noului guvern în urma alegerilor, să întrețină un dialog politic regulat, în temeiul articolului 8 din Acordul de la Cotonou, în special în ceea ce privește reformele în domeniul guvernanței politice, judiciare și economice, precum și reformele din domeniul securității.

Cu deosebită considerație,

Pentru Consiliu, Pentru Comisie,

Anexă: Schema angajamentelor Angajamentele partenerilor: |

Partea nigeriană | UE |

Situația actuală | Uniunea Europeană va continua să finanțeze acțiunile umanitare, acțiunile de urgență, cele care acordă sprijin direct populațiilor, acțiunile de sprijinire a tranziției politice și a ieșirii din criză |

Adoptarea, prin consens, a unui cod electoral (cu avizul favorabil al Consiliului Consultativ Național) Înființarea unei Comisii electorale naționale independente ai cărei membri să fie aleși prin consens (cu avizul favorabil al Consiliului Consultativ Național) | Reluarea proiectului „Consolidarea democrației”, în special componenta sa „Sprijin electoral”, pentru următoarele alegeri. Acordul de finanțare este în vigoare Onorarea unei cereri a autorităților privind majorarea fondurilor alocate prin Acordul de finanțare „Sprijin electoral” Relansarea sprijinului instituțional acordat reformelor în domeniul gestionării finanțelor publice; acordarea de sprijin Curții de Conturi în vederea menținerii eligibilității sprijinului bugetar Relansarea programului de sprijinire a justiției și a statului de drept (PAJED) |

Adoptarea, de către Consiliul Suprem pentru Reinstaurarea Democrației, a textelor fundamentale propuse (cu avizul favorabil al Consiliului Consultativ Național) Afișarea listelor electorale (în cadrul actualizării fișierului electoral) Dezincriminarea „delictelor de presă” | Reintroducerea, în circuitul de aprobare, a proiectelor „Sprijinirea comerțului” și „Sprijinirea sistemului național de statistică” Reluarea procesului de evaluare a programelor din cadrul Programului indicativ național din cadrul celui de al 10-lea Fond european de dezvoltare (justiție, descentralizare, dezvoltare rurală etc.) și lansarea studiilor necesare Menținerea fondurilor disponibile restante în temeiul Acordului de finanțare privind sprijinul bugetar acordat celui de al 9-lea FED Lansarea unui studiu de identificare a măsurilor de sprijin pentru stabilizarea situației în partea de nord Demararea acordării de sprijin Strategiei de dezvoltare rurală (cel de al 10-lea FED) Relansarea „Programului de sprijinire în vederea dezvoltării sectorului minier” |

Organizarea referendumului constituțional în condiții considerate satisfăcătoare | Rambursarea progresivă a sprijinului bugetar (al 9-lea și al 10-lea FED) Relansarea procedurii de ofertare „Întreținerea drumurilor” – cel de al 10-lea FED Relansarea procedurii de ofertare pentru lucrările de extindere a spitalului din Arlit (Program în sectorul minier) |

Organizarea de alegeri legislative și a primului tur al alegerilor prezidențiale în condiții considerate satisfăcătoare Organizarea celui de al doilea tur al alegerilor prezidențiale (dacă este necesar) în condiții satisfăcătoare Constituirea noii Adunări Naționale Învestirea Președintelui Republicii | Continuarea rambursării sprijinului bugetar deja angajat Semnarea acordurilor de finanțare pentru proiectele „Sprijinirea comerțului” și „Sprijinirea sistemului național de statistică” Reluarea tuturor activităților de cooperare |

- [1] JO L 317, 15.12.2000, p.3.

[2] JO L 287, 28.10.2005, p.4.

[3] JO 317, 15.12.2000, p. 376, modificat prin JO L 247, 9.9.2006, p.48.